'AfriForum wys NVG was reg om nié in dié saak te vervolg' | Netwerk24
Deur Sarel van der Walt 02 Desember 2019 20:49
Die nasionale vervolgingsgesag (NVG) sê die feit dat AfriForum nie suksesvol was in sy private vervolging van 'n oupa wat na bewering sy kleinkind verkrag en seksueel aangerand het nie, is 'n bewys daarvan dat die NVG uit die staanspoor reg was om nié vervolging in te stel nie.
AfriForum sê in sy reaksie hy word deur 'n hofbevel gekeer om oor die saak te praat.
Die NVG sê in 'n verklaring nadat hy besluit het om nie die oupa te vervolg nie, het AfriForum op 21 Maart aangekondig dat hy private vervolging sal instel.
Die NVG het aan AfriForum 'n nolle prosequi-sertifikaat uitgereik waarin hy aandui dat hy besluit het om nie te vervolg nie.
Só 'n sertifikaat is 'n vereiste vir die instelling van private vervolging.
Dit het die kind se ma in staat gestel om strafregtelike klagte teen die oupa in te stel.
AfriForum se adv. Gerrie Nel, hoof van dié organisasie se private vervolgingseenheid, en adv. Phyllis Vorster sou namens die ma met strafregtelike optrede begin.
Die verdagte is gedagvaar en hy moes op 13 Maart in die streekhof in Pretoria verskyn.
"Die NVG het intussen vasgestel AfriForum het die saak op 12 September teruggetrek en aangevoer hy doen dit omdat die ma nie met die vervolging wou voortgaan nie."
Die NVG sê hy het aanvanklik besluit om nie te vervolg omdat daar geen kans op 'n suksesvolle vervolging was nie. Daar was nie genoegsame bewyse in die dossier nie.
Die NVG sê in sy verklaring die direkteur van nasionale vervolging (adv. Shamila Batohi) meen AfriForum het dieselfde uitdaging gehad.
Dit wys die NVG was reg met sy aanvanklike besluit.
* Kallie Kriel, uitvoerende hoof van AfriForum, het die NVG se verklaring Maandagmiddag as "vyandig" beskryf.
"AfriForum sou graag duidelik wou uitwys hoe die strafregstelsel hierdie slagoffer onomkeerbaar gefaal en die redes daarvoor gegee het, maar die NVG weet AfriForum word deur 'n hofbevel verbied om oor die saak te praat."